Bir qədər sonra Kommunist Partiyası sıralarına qoşulan Zorge 1924-cü ildə partiyanın tapşırığını yerinə yetirmək üçün SSRİ-yə gəldi. Bununla da gənc kommunistin həyatı tamam dəyişdi – o, SSRİ-nin xarici kəşfiyyatına cəlb edildi və ölkə vətəndaşı oldu. Beş illik təkmilləşmədən sonra onu Komintern xətti ilə Çinə göndərdilər. “Ramzay” ləqəbli Zorgenin kəşfiyyatçı kimi ilk ən böyük uğuru alman faşistlərinin 1941-ci ilin 22 iyununda SSRİ-yə hücum edəcəyi barədə Moskvaya dəqiq məlumat göndərmək idi. Stalin, Qolikov (kəşfiyyat rəhbəri – A.T.) da başda olmaqla, SSRİ rəhbərliyi Zorgeyə inanmadı. Lakin hər şey onun dediyi kimi oldu: almanlardan, italyanlardan, macarlardan, rumınlardan, slovaklardan ibarət 153 diviziya iyunun 22-də səhər SSRİ sərhədini keçdi.